Document ID: 32009R1050

REGULAMENTUL (CE) NR. 1050/2009 AL COMISIEI
din 28 octombrie 2009
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime aplicabile reziduurilor de azoxistrobin, acetamiprid, clomazon, ciflufenamid, benzoat de emamectin, famoxadon, oxid de fenbutatin, flufenoxuron, fluopicolid, indoxacarb, ioxinil, mepanipirim, protioconazol, piridalil, tiacloprid și trifloxistrobin din sau de pe anumite produse
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1),
întrucât:
(1)
Conținuturile maxime aplicabile reziduurilor (CMR) de azoxistrobin, acetamiprid, famoxadon, oxid de fenbutatin, indoxacarb, ioxinil, mepanipirim, tiacloprid și trifloxistrobin au fost stabilite în anexele II și III la Regulamentul (CE) nr. 396/2005. CMR-urile pentru clomazon, ciflufenamid, flufenoxuron, fluopicolid și protioconazol au fost stabilite în anexa III la Regulamentul (CE) nr. 396/2005. Pentru benzoatul de emamectin și pentru piridalil nu au fost stabilite CMR-uri specifice, iar substanțele respective nu au fost incluse în anexa IV la Regulamentul (CE) nr. 396/2005.
(2)
În contextul unei proceduri, în conformitate cu Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (2), pentru a obține autorizația de a utiliza un produs de protecție a plantelor care conține substanța activă azoxistrobin pe frunzele de sfeclă și pe broccoli, a fost depusă o cerere de modificare a CMR-urilor existente, în temeiul articolului 6 alineatul (1) din Regulamentul (CE) nr. 396/2005.
(3)
O cerere similară a fost depusă în ceea ce privește substanța acetamiprid, în vederea utilizării pe creson, spanac și plante aromatice, cu excepția pătrunjelului. O cerere similară a fost depusă în ceea ce privește substanța clomazon, în vederea utilizării pe plantele aromatice. O cerere similară a fost depusă în ceea ce privește substanța ciflufenamid, în vederea utilizării pe ovăz. Având în vedere cererea respectivă, este necesar, de asemenea, să se modifice CMR-urile existente pentru produsele de origine animală, întrucât această cereală este utilizată ca hrană pentru animale. În ceea ce privește substanța benzoat de emamectin, o cerere similară a fost depusă în vederea utilizării pe fructele semințoase, pe piersici și nectarine, pe strugurii de masă și de vin, pe căpșuni, roșii, vinete, ardei, cucurbitacee (cu coajă comestibilă și necomestibilă), pe conopidă, broccoli, varză, lăptucă și alte tipuri de salată, pe scarolă, pe plantele aromatice, pe fasolea proaspătă (cu sau fără păstăi), pe mazărea cu păstăi și pe anghinare. În ceea ce privește substanța famoxadon, o cerere similară a fost depusă în vederea utilizării pe florile plantelor pentru infuzii. În ceea ce privește substanța oxid de fenbutatin, o cerere similară a fost depusă în vederea utilizării pe roșii. În ceea ce privește substanța indoxacarb, o cerere similară a fost depusă în vederea utilizării pe fructele mici și pe bace, cu excepția agrișelor și a coacăzelor. În ceea ce privește substanța ioxinil, o cerere similară a fost depusă în vederea utilizării pe secară și triticală. Având în vedere această cerere, este necesar, de asemenea, să se modifice CMR-urile existente pentru carne, ficat, rinichi și grăsime provenind de la bovine, ovine și caprine, întrucât cerealele menționate sunt utilizate în alimentația acestor animale. În ceea ce privește substanța mepanipirim, o cerere similară a fost depusă în vederea utilizării pe dovlecei. În ceea ce privește substanța protioconazol, o cerere similară a fost depusă în vederea utilizării pe varză și pe varza de Bruxelles. În ceea ce privește substanța piridalil, o cerere similară a fost depusă în vederea utilizării pe roșii, vinete, ardei, cucurbitacee (cu coajă necomestibilă), lăptucă și semințe de bumbac. În ceea ce privește substanța tiacloprid, o cerere similară a fost depusă în vederea utilizării pe praz și pe ceapa verde. În ceea ce privește substanța trifloxistrobin, o cerere similară a fost depusă în vederea utilizării pe varză, țelină, afine, lăptucă, plante aromatice, scarolă și varza de Bruxelles.
(4)
În conformitate cu articolul 6 alineatul (2) din Regulamentul (CE) nr. 396/2005, au fost depuse cereri referitoare la utilizarea flufenoxuronului pe ceai, a fluopicolidului pe ardei și a trifloxistrobinului pe fructele pasiunii. Utilizarea autorizată a flufenoxuronului pe arbuștii de ceai din Japonia conduce la un nivel de reziduuri mai ridicat decât CMR-urile definite în prezent în anexa III. Pentru a evita barierele comerciale la importul de ceai japonez, este necesar să se fixeze un CMR mai ridicat. Utilizarea autorizată a fluopicolidului pe plantele de ardei din SUA conduce la un nivel de reziduuri mai ridicat decât CMR-urile definite în prezent în anexa III. Pentru a evita barierele comerciale la importul de ardei americani, este necesar să se fixeze un CMR mai ridicat. Utilizarea autorizată a trifloxistrobinului pe fructele pasiunii din Kenya conduce la un nivel de reziduuri mai ridicat decât CMR-urile definite în prezent în anexa III. Pentru a evita barierele comerciale la importul de fructe ale pasiunii kenyene, este necesar să se fixeze un CMR mai ridicat.
(5)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost înaintate Comisiei.
(6)
Autoritatea Europeană pentru Siguranța Alimentară, denumită în continuare „Autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale, și a emis avize motivate cu privire la CMR-urile propuse (3). Autoritatea a înaintat aceste avize Comisiei și statelor membre și le-a pus la dispoziția publicului.
(7)
În avizele sale motivate, Autoritatea a concluzionat că toate cerințele referitoare la date au fost îndeplinite și că modificările CMR-urilor solicitate de autorii cererilor sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi relevante nu indică existența unui risc de depășire a dozei zilnice admise (DZA) sau a dozei acute de referință (DAR). Atunci când Autoritatea a recomandat, ca soluții posibile în materie de gestionare a riscului, două CMR-uri diferite pentru aceeași combinație de pesticid/produs, Comisia a optat întotdeauna pentru CMR-ul cel mai scăzut, în conformitate cu considerentul 5 din Regulamentul (CE) nr. 396/2005. În cazul flufenoxuronului și al ceaiului, informațiile suplimentare furnizate de Franța privind utilizările oficiale au permis să se concluzioneze că noul CMR nu conduce la un risc cronic pentru sănătate.
(8)
Pe baza avizelor motivate ale Autorității și ținând seama de factorii relevanți pentru contextul în cauză, modificările solicitate ale CMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(9)
Prin urmare, Regulamentul (CE) nr. 396/2005 ar trebui modificat în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 octombrie 2009.

Labels: 0
3
17
20